CELEX: 62010TN0532
Language: da
Date: 2010-11-13 00:00:00
Title: Sag T-532/10: Sag anlagt den 13. november 2010 — Cosepuri mod EFSA

29.1.2011   
            
            
               DA
            
            
               Den Europæiske Unions Tidende
            
            
               C 30/43
            
         Sag anlagt den 13. november 2010 — Cosepuri mod EFSA
   (Sag T-532/10)
   ()
   2011/C 30/79
   Processprog: italiensk
   
      Parter
   
   
      Sagsøger: Cosepuri Soc. Coop. p.a. (Bologna, Italien) (ved advokat F. Fiorenza)
   
      Sagsøgt: Den Europæiske Fødevaresikkerhedsautoritet (EFSA)
   
      Sagsøgerens påstande
   
   
               —
            
            
               Afslaget på Cosepuris begæring om aktindsigt annulleres.
            
         
               —
            
            
               EFSA tilpligtes at fremlægge de fortrolige dokumenter
            
         
               —
            
            
               EFSA tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgeren i sagen, der er den samme som i sag T-339/10 (1), Cosepuri mod EFSA, har anfægtet afgørelsen truffet af Den Europæiske Fødevaresikkerhedsautoritet (EFSA) den 15. september 2010 vedrørende udbudsprocedure 2010/S 51-074689 i henhold til protokol CFT/EFSA/FIN/2010/01 vedrørende shuttle-kørsel i Italien og i Europa, som blev afsluttet med en tildeling af kontrakten til en anden virksomhed.
   EFSA gav med den anfægtede afgørelse afslag på aktindsigt i visse af udbudets sagsakter og navnlig i dokumenter vedrørende adgangsbetingelserne og betingelsen om antagelse af det økonomisk mest fordelagtige tilbud.
   Til støtte for sine påstande har sagsøgeren gjort gældende, at der foreligger tilsidesættelse af de relevante bestemmelser i Rådets forordning (EF) nr. 1605/2002 af 25. juni 2002 (2) og Europa-Parlamentets og Rådets forordning (EF) nr. 1049/2001 af 30. maj 2001 (3), samt tilsidesættelse af pligten til at begrunde afgørelser, princippet om gennemsigtighed og retten til aktindsigt.
   Sagsøgeren har navnlig klaget over sagsøgtes manglende angivelse af den skade, som ordremodtageren ville lide i tilfælde af indrømmelse af aktindsigt i de udbedte dokumenter samt over den mangelfulde og fejlagtige begrundelse for det delvise afslag på begæringen, idet der i en udbudsretlig kontekst er tale om sammenlignende oplysninger, som er indeholdt i de udbudsdokumenter, der blev gjort tilgængelige af konkurrenterne og følgelig ikke var omfattet af reglerne om fortrolige forretningsoplysninger. Sagsøgeren har endvidere nedlagt påstand om, at denne sag forenes med sag T-139/10, der verserer for samme retsinstans.
   
      (1)  EUT C 288, s. 47.
   
      (2)  Rådets forordning (EF, Euratom) nr. 1605/2002 af 25.6.2002 om finansforordningen vedrørende De Europæiske Fællesskabers almindelige budget (EFT L 248, s. 1).
   
      (3)  Europa-Parlamentets og Rådets forordning (EF) nr. 1049/2001 af 30.5.2001 om aktindsigt i Europa-Parlamentets, Rådets og Kommissionens dokumenter (EFT L 145, s. 43).